חוק לתיקון פקודת מס הכנסה (מס' 220 והוראות שעה), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2540, עמ' 648, 2016-03-28T00:00:00+03:00
פקודת מס הכנסה (תיקון מס' 220 והוראות שעה), התשע"ו-2016 (להלן - התיקון), התקבל בקריאה השנייה והשלישית ביום י''א באדר ב' התשע"ו (21 במרס 2016) וקבע שלושה תיקונים עיקריים, אשר יקלו על השקעות בחברות הפועלות בתחומי הטכנולוגיה העילית (היי-טק). התיקון הראשון, משמעותו הקלה בשיעור ההחזקה של אמצעי השליטה בקרן טכנולוגיה עילית, כך שבמקום שיראו שליטה בהחזקה של 50%, נקבע כי החזקת אחד או יותר מאמצעי השליטה בקרן בידי כמה קופות גמל, בשיעור שאינו עולה על 75% - לא תהווה שליטה. התיקון השני נעשה במסגרת הוראת שעה לשלוש שנים, שבמהלכן יראו את עלות ההשקעה במניות אשר נרכשו במסגרת הנפקה לציבור של חברות מחקר ופיתוח, כך שתוכר במועד ההשקעה כהפסד הון בר קיזוז, במקום שתוכר כעלות במועד מכירת המניות. התיקון השלישי מאפשר ליחידים שהם בעלי שליטה בחברות מחקר ופיתוח להיות ממוסים על עליית ערך האופציות טרם רישום החברה בבורסה במסלול רווח הון שבו שיעור המס הוא 25% בלבד במקום בשיעור המס השולי העומד על 48%.